Visum-rompslomp sorg dat geveg deur mat val | Maroela Media
Dricus "Stillknocks" du Plessis se UFC-geveg teen die VSA se Trevin Giles het deur die mat geval nadat die Suid-Afrikaanse gemengdegevegskuns-ster nie betyds sy visum kon kry nie.
Du Plessis het vanoggend die nuus op sosiale media gedeel. Hoewel hy duidelik teleurgesteld is dat al sy voorbereiding vir die geveg weens die visum-rompslomp tevergeefs was, is hy steeds oorgehaal om sy beste in die UFC-hok te lewer.
Gelukkig is daar omtrent elke week tot die einde van April UFC-gevegte op die spyskaart en die moontlikheid is groot dat Du Plessis weer op kort kennisgewing nadergetrek sal word.
"Hopelik kan ons die visum-administrasie binne die volgende week of so uitsorteer. Ek is tans fikser as ooit vantevore en sal die kans met albei hande aangryp indien ek as plaasvervanger vir 'n geveg nadergeroep word," het Du Plessis gesê.
"Dít kan dalk tot iets baie groter lei – veral as ek teen iemand hoog op die ranglys kan veg. Nou vir die volgende uitdaging."
Du Plessis het ongelooflik hard in Pretoria vir sy geveg voorberei.
Dricus du Plessis ná een van sy oefensessies. Foto: Twitter.
"Dricus loop altyd oor van selfvertroue voor 'n geveg en hy word beter ná elke een," het die belowende jong gemengdegevegskuns-atleet, Cameron Saaiman, gesê.
Hoewel die Giles-geveg ongetwyfeld 'n teleurstelling is, het Du Plessis 'n blink toekoms wat op hom wag.
Roman Dolidze sal nou sy skoene in Las Vegas vol staan.
Federer wen ná afwesigheid van 405 dae
Agnee, man! Wat 'n vernedering vir ons binnelandse sake…. o, nee, wag. Hulle kan seker nie minder omgee vir 'n Afrikaner wat sy hele land wil verteenwoordig op wêreldvlak nie. Skande.